பாரதி காஷ்யப்

பாரதி காஷ்யப் (Bharti Kashyap) ஒரு இந்திய கண் மருத்துவரும் சமூக சேவகரும் ஆவார். இவர் 2017 ஆம் ஆண்டில் நாரி சக்தி விருதினைப்  பெற்றார். சமூக அறிவியலில், பின்தங்கிய பிரிவினரின் நலனுக்காக ஐந்து முறை தேசிய ஐ. எம். ஏ. விருதைப் பெற்றுள்ளார்.

 தனிப்பட்ட வாழ்க்கை 
காஷ்யப் 1967 மே 15 அன்று பிறந்தார். இவர் இளநிலை மருத்துவம் மற்றும் அறுவையியல் பட்டம் பெற்றதோடு கண் மருத்துவப் பிரிவில் முதுநிலை அறுவையியில் பட்டமும் பெற்றார். கருவிழிப்படலம் குறித்த ஆராய்ச்சி மாணவராகவும் இருந்தார். ஜார்க்கண்டின் ராஞ்சி காஷ்யப் நினைவு கண் மருத்துவமனையை நிறுவிய பிரேந்திர பிரசாத் காஷ்யப்பை மணந்தார்.

 தொழில் வாழ்க்கை 
கண்புரைக் குறைபாடு, கண்ணில் ஏற்படும் ஒளிவிலகல் பிழை போன்ற பார்வைக் குறைபாடுகள் உள்ள குழந்தைகளுக்கு இலவச சிகிச்சை அளிப்பதன் மூலம் அவர்களின் கல்விக்காக காஷ்யப் பெரும் பணியாற்றினார். பள்ளிக்கல்வியில் குழந்தைகள் இடைநிற்றல் வீதம் அதிகமாவதற்கு பார்வைக்குறைபாடு ஒரு காரணமாக இருப்பதை அறிந்து மாநிலத்தில் ராம்கரில் மாநில அரசின் பள்ளியில் சேர்ந்திருந்த சற்றேறக்குறைய 10,000 குழந்தைகளுக்கு கண் பரிசோதனை மேற்கொண்டார். இவர் தவிர்க்க இயன்ற பார்வை இழப்பிற்கான காரணங்களைச் சரிசெய்யும் நோக்குடன் பல கண் பரிசோதனை முகாம்களை ஒருங்கிணைத்து நடத்தினார்.

மாநில அரசு நடத்தும் பள்ளிகளில் சேர்ந்துள்ள 20 லட்சத்துக்கும் மேற்பட்ட குழந்தைகளின் கண் பரிசோதனையை இவர் மேற்கொண்டார். பின்தங்கிய மக்கள், பழங்குடியினர், மனிதக் கடத்தலால் பாதிக்கப்பட்டவர்கள், செய்தித்தாள் விற்பனையாளர்கள், நீரிழிவு நோயாளிகள், முதியோர் இல்லத்தில் வசிப்பவர்கள், குடிசைப்பகுதிவாசிகள், மனநலம் பாதிக்கப்பட்ட மக்கள், விளையாட்டு வீராங்கனைகள், சரக்குந்து ஓட்டுநர்கள் ஆகியோரை இலக்காகக் கொண்டு கண் பரிசோதனை முகாம்களை விரிவுபடுத்தினார். இவர் நிறுவிய தொண்டு அறக்கட்டளையான காஷ்யப் நினைவு கண் வங்கியுடன் ஜார்க்கண்டின் ஒவ்வொரு வட்டாரத்திலும் மாவட்டத்திலும் இலவச கண் முகாம்கள் ஏற்பாடு செய்யப்பட்டன. காஷ்யப் நினைவு கண் வங்கியின் சேவைப்பிரிவில் இலவச கண் கண்ணாடிகள் மற்றும் இலவச ஃபோகோ கண்புரை அறுவை சிகிச்சை பெற்ற பிறகு குழந்தைகள் பள்ளிக்குத் திரும்பியது மிகவும் குறிப்பிடத்தக்க தாக்கத்தை ஏற்படுத்தியது.

2015 ஆம் ஆண்டில், இந்திய மகளிர் மருத்துவர்கள் பிரிவின் தலைவராக, கர்ப்பப்பை வாய்ப் புற்றுநோய்க்கு எதிராக ஜார்க்கண்டில் முதல் பெரிய விழிப்புணர்வுப் பணியைத் தொடங்கினார், கர்ப்பப்பை வாய் புற்றுநோயைக் கண்டறிதல் மற்றும் கருப்பை வாய் புற்றுச்சோதனையின் வழிகாட்டப்பட்ட கிரையோ சிகிச்சையை மையமாகக் கொண்ட மிகப்பெரும் மகளிர் சுகாதார முகாம்களை ஏற்பாடு செய்தார். மாநில சுகாதாரத் துறையுடன் கைகோர்த்து, கர்ப்பப்பை வாய்ப் புற்றுநோயை முன்கூட்டியே கண்டறிந்து சிகிச்சையளிப்பது குறித்து மாநில சுகாதார சேவைகளுடன் பணிபுரியும் மகளிர் மருத்துவ நிபுணர்களுக்கு பயிற்சி அளிக்க கொல்கத்தா மற்றும் புதுதில்லியில் இருந்து இணை-மகளிர் மருத்துவ நிபுணர்களை இணைக்க அவர் உதவினார்.
இடது|thumb|2017 ஆம் ஆண்டிற்கான நாரி சக்தி புரஸ்கார் வழங்கலில் மேனகா சஞ்சய் காந்தி பேசுகிறார் (2018 இல்-காஷ்யப் இடதுபுறத்தில் உள்ளார்)
இவரது முயற்சிகள், ஜார்க்கண்டில் முதன்முதலாக, கிராமப்புறங்களில் உள்ள பெண்களுக்கு தரமான சுகாதார சேவையைக் கொண்டு வந்து, ஆயிரக்கணக்கானவர்களை கர்ப்பப்பை வாய்ப் புற்றுநோயிலிருந்து காப்பாற்றியது.

 மேற்கோள்கள் 

 வெளி இணைப்புகள் 



பகுப்பு:நாரி சக்தி விருது பெற்றவர்கள்
பகுப்பு:வாழும் மக்கள்
பகுப்பு:1967 பிறப்புகள்
பகுப்பு:கண் மருத்துவர்கள்